Ir-Regolament tal-Kummissjoni (KE) Nru 1209/98
ta’ l-10 ta’ Ġunju 1998
dwar il-bejgħ, bi prezzijiet iffissati minn qabel, ta’ ċanga miżmuma mir-Renju Unit lill-forzi armati
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 805/68 tas-27 ta’ Ġunju 1968 dwar l-organizzazzjoni komuni tas-suq fiċ-ċanga u l-vitella [1], kif emendat l-aħħar bir-Regolament (KE) Nru 2634/97 [2], u b’mod partikolari l-Artikolu 7(3) tiegħu,
Billi l-introduzzjoni ta’ intervent fiċ-ċanga rriżultat f’żieda fil-ħażniet, billi, sabiex jiġi prevenut li l-ħażna tiġi mtawwla eċċesivament, parti minn dawk il-ħażniet għandhom jinbiegħu;
Billi fir-Renju Unit iċ-ċanga ta’ interventi hija soġġetta għal restrizzjonijiet tal-moviment kif stipulat fid-Deċiżjoni tal-Kunsill 98/256/KE [3]; billi stabbilimenti xierqa għandhom jinstagħabu fi ħdan dak l-Istat Membru; billi l-forzi armati u l-personal assoċjat miegħu jikkostitwixxu stabbiliment minn dawn;
Billi bejgħ lill-forzi armati għandu jkun soġġett għar-regoli li hemm fir-Regolamenti tal-Kummissjoni (KEE) Nru 2173/79 [4], kif emendat l-aħħar bir-Regolament (KE) Nru 2417/95 [5], b’mod partikolari it-Titoli I u III tiegħu, u (KEE) Nru 3002/92 [6], kif emendat l-aħħar bir-Regolament (KE) Nru 770/96 [7], b’mod partikolari t-Titolu II tiegħu, soġġett għal ċerti eċċezzjonijiet minħabba l-użu partikolari li għalih ser jintużaw il-prodotti in kwistjoni;
Billi, sabiex jiġi assikurat l-immaniġġjar ekonomiku tal-ħażniet, l-aġenzija ta’ intervent għandha tagħti prijorità lill-bejgħ tal-laħam li ilu maħżun l-aktar;
Billi għandhom jiġu stipulati disposizzjonijiet sabiex jirregolaw il-każ fejn il-prodotti jinxtraw minn aġent awtorizzat li jaħdem għan-nom tal-benefiċjarji;
Billi l-miżuri li hemm provdut għalihom f’dan ir-Regolament huma b’mod konformi ma’ l-opinjoni tal-Kunitat ta’ Ġestjoni taċ-Ċanga u l-Vitella,
ADOTTAT DAN IR-REGOLAMENT:
Artikolu 1
1. L-aġenzija ta’ intervent tar-Renju Unit għandha tiġi awtorizzata sabiex tbiegħ il-ħażniet ta’ ċanga mingħajr għadam li għandha lill-forzi armati tar-Renju Unit għall-użu mill-forzi armati tar-Renju Unit u l-personal tagħhom mingħajr preġudizzju għad-Deċiżjoni 98/256/KE.
2. L-Informazzjoni dettaljata li tikkonċerna l-prodotti u l-prezz li bih jinbiegħu hija mogħtija fl-Anness I.
3. Għall-għanijiet ta’ dan ir-Regolament ‘personal assoċjati’ ifisser dawk il-persuni impjegati mall-forzi armati tar-Renju Unit kariga pajżana, u dawk il-persuni li jżuru stabbilimenti militari.
4. Il-bejgħ għandu jsir b’mod konformi mad-disposizzjonijiet tar-Regolament (KE) Nru 2173/79, b’mod partikolari t-Titoli I u III tiegħu, u ta’ dan ir-Regolament.
5. Għal kull prodott imsemmi fl-Anness I ta’ dan, l-aġenzija ta’ intervent għandha tbiegħ l-ewwel il-laħam li ilu maħżun l-iżjed.
6. Minkejja t-tieni subparagrafu ta’ l-Artikolu 2(2) tar-Regolament (KEE) Nru 2173/79, l-applikazzjonijiet għax-xiri m’għandhomx jindikaw f’liema maħżen jew imħażen huwa miżmum il-laħam.
Artikolu 2
1. Ix-xerrej imsemmi fl-Artikolu 1 jista jagħti struzzjonijiet lil aġent bil-kitba sabiex jaċċetta, f’ismu, il-prodotti li xtara. F’dan il-każ, l-aġent għandu jippresenta l-applikazzjoni tax-xiri tax-xerrej li jirrepreżenta flimkien ma’ l-istruzzjoni bil-miktub imsemmija hawn fuq.
2. Ix-xerrejja u l-aġenti msemmijin fil-paragrafu preċedenti għandhom imantnu u jżommu aġġornata sistema ta’ kontijiet li tippermetti l-ikkunsinnar tal-prodotti lil stabbiliment militari tkun tista tiġi aċċertata bl-iskop partikolarment li jiġi assikurat li l-kwantitajiet ta’ prodotti mixtrijin u kkunsinnati jaqblu.
Artikolu 3
1. Il-kaxxi tal-kartun taċ-ċanga rilaxxata skond dan ir-Regolament għandhom ikunu immarkati b’mod ċar b’ittri li ma jitħassrux b’dan li ġej:
"Ċanga ta’ intervent mibjugħa lill-forzi armati."
2. L-awtorità kompetenti tista, fuq it-talba tax-xerrej, tawtorizza l-ewwel stadju ta’ proċessar u ppakkjar mill-ġdid taċ-ċanga fi stabbiliment li m’huwiex tal-militar, sakemm ix-xogħolijiet rilevanti jsiru taħt sorvelljanza xierqa.
F’każi bħal dawn, il-kaxxi li reġgħu ġew ippakkjati għandhom jiġu mmarkati kif imsemmi fil-paragrafu 1.
Artikolu 4
1. Il-garanzija li hemm provdut għaliha fl-Artikolu 15(1) tar-Regolament (KEE) Nru 2173/79 għandha tkun EUR 12 għal kull 100 kilogramm.
2. B’żieda għall-ħtiġijiet stipulati fl-Artikolu 15(3) tar-Regolament (KEE) Nru 2173/79, l-ikkunsinnar taċ-ċanga lil stabbiliment militari għandu wkoll jikkostitwixxi ħtieġa prinċipali.
Artikolu 5
Dan ir-Regolament għandu jidħol fis-seħħ fis-seba’ jum wara li jiġi ppubblikat fil-Ġurnal Uffiċċjali tal-Komunitajiet Ewropej.
Dan ir-Regolament għandu jorbot fl-intier tiegħu u jkun direttament applikabbli fl-Istati Membri kollha.
Magħmul fi Brussel, l-10 ta’ Ġunju, 1998.